**Dabas lieguma „Ziemupe”**

**dabas aizsardzības plāna izstrādes uzraudzības grupas II sanāksme**

**13.11.2015.**

**Sanāksmē piedalās:**

Uldis Kristapsons, Pāvilosta novada domes priekšsēdētājs

Alfrēds Magone, Pāvilostas novada pašvaldība

Edmunds Kance, Vides aizsardzības klubs

Monika Jansone, Valsts meža dienesta Dienvidkurzemes virsmežniecība

Ingrīda Klane, Dabas aizsardzības pārvaldes Kurzemes reģionālā administrācija

Andris Maisiņš, Dabas aizsardzības pārvaldes Kurzemes reģionālā administrācija

Gunta Kazeka, Lauku atbalsta dienesta Dienvidkurzemes reģionālā lauksaimniecības pārvalde

Armands Milzarājs,AS “Latvijas valsts meži” Dienvidkurzemes mežsaimniecība

Solvita Reine, AS “Latvijas valsts meži” Dienvidkurzemes mežsaimniecība

Andris Janevics, Liepājas reģionālā vides pārvalde

Kristīne Vilciņa, Dabas aizsardzības pārvalde

Valdis Pilāts, Dabas aizsardzības pārvalde

Baiba Strazdiņa, Latvijas Dabas fonds

Marta Baumane, Latvijas Dabas fonds

Sanāksmi vada: K. Vilciņa

Sanāksmi protokolē: M. Baumane

Sanāksme notiek Pāvilostas novada domē, Pāvilostā. Sanāksmes sākums plkst. 11.15.

**Darba kārtība:**

1. Informācija par dabas lieguma “Ziemupe” dabas aizsardzības plāna izstrādes gaitu un galvenajiem sugu un biotopu apsaimniekošanas pasākumiem.

2. Diskusija par nepieciešamajiem apsaimniekošanas pasākumiem.

1. **Informācija par dabas lieguma “Ziemupe” dabas aizsardzības plāna izstrādes gaitu un galvenajiem sugu un biotopu apsaimniekošanas pasākumiem.**

**B. Strazdiņa** informē klātesošos par dabas aizsardzības plāna izstrādes gaitu. Dabas lieguma "Ziemupe" (turpmāk - Liegums) kartēšana ir pabeigta, bet daļa datu vēl nav sagatavoti karšu veidā. Kopumā eksperti Lieguma teritorijā konstatējuši 50 retas un aizsargājamas vaskulāro augu, septiņas bezmugurkaulnieku un 29 putnu sugas.

Liegumā atrodas viena no Latvijas lielākajām mārsilu zilenīša populācijām. Teritorijas ziemeļu daļā tiek veikts ikgadējs šīs sugas monitorings. Suga apdzīvo atklātas pelēkās kāpas, tādēļ, lai saglabātu šo populāciju esošajā daudzumā, nepieciešama samazināt pelēko kāpu aizaugumu ar priedēm. Prioritāri apsaimniekošanas pasākumi jāveic dabas lieguma ziemeļu daļā. Lieguma priežu mežos konstatēta lielā krāšņvabole un priežu sveķotājkoksngrauzis. Abas sugas apdzīvo vecas, saules apspīdētas priedes, tādēļ kā viens no plānotajiem apsaimniekošanas pasākumiem ir vecu priežu atēnošana.

Teritorijā konstatētās retās un aizsargājamās putnu sugas lielākoties saistītas ar veciem boreāliem mežiem, tostarp arī melnā dzilna, bikšainais apogs un meža balodis, kam nepieciešama vecu priežu audžu saglabāšana. Liegumā novērots medņu riests, bet konkrēts riesta lieluma novērtējums pagaidām vēl nav veikts. Lai saglabātu medņu populāciju, nepieciešams saglabāt bioloģiski vecas mežaudzes un aizliegt jebkādu mežsaimniecisko darbību no marta līdz augustam. Savukārt mežirbei nepieciešama mežaudžu dabiskošana un plēsēju skaita samazināšana. Piekrastē sastopams sila cīrulis, kas apdzīvo atklātas pelēkās kāpas un lauces, kā arī stepes čipste. Stepes čipstes izplatība ir saistīta ar smiltājiem, tādēļ nepieciešama smilšainu platību saglabāšana.

Kopumā dabas liegumā sastopami 15 Eiropas Savienības nozīmes aizsargājami biotopi. Salīdzinot ar biotopu kartēšanas rezultātiem pirmā dabas aizsardzības plāna izstrādes laikā, kopējā aizsargājamo biotopu platība ir samazinājusies, jo biotopu kartēšanas metodikā ir ieviestas izmaiņas.

Embrionālo kāpu, priekškāpu biotopiem un stāvkrastiem nepieciešams saglabāt dabisko procesu norisi. Dabas aizsardzības plānā tiks iestrādāti ieteikumi Teritorijas attīstības plānā noradīto noeju un nobrauktuvju pie jūras apsaimniekošanai un uzturēšanai. Pie Akmeņraga bākas, lai mazinātu krasta eroziju, nepieciešams ierīkot sētiņas, žodziņus un papildināt tos ar kāpu graudzāļu stādījumiem. Pelēkajās kāpās jāsamazina krokainās rozes un kalna priedes izplatība, bet biotopā mitras starpkāpu ieplakas pašlaik nekādi apsaimniekošanas pasākumi nav nepieciešami.

Mežainās piejūras kāpās jāsamazina eitrofikācija un jāveic mežaudžu dabiskošana, daļā biotopa platības apsaimniekošana nav nepieciešama. Arī aptuveni 80 ha lielā boreālo mežu platībā apsaimniekošanas pasākumi nav nepieciešami, bet 20 ha ieteicams veikt biotopa kvalitātes uzlabošanu, atēnojot bioloģiski vecus kokus, kā arī veidojot sausokņus, kritalas un atsegtus smilšu laukumus.

Biotopam upju straujteces un dabiski upju posmi pašlaik nekādi apsaimniekošanas pasākumi nav nepieciešami. Ap ūdenstecēm sastopami jauni staignāji un aluviāli meži, kuru kvalitāte pašlaik vērtējama kā vidēja. Lai uzlabotu šo mežu kvalitāti, nepieciešams nodrošināt neiejaukšanos.

Apsekojot teritoriju, konstatēti divi purvu biotopi – kaļķaini zāļu purvi un pārejas purvi un slīkšņas. Lai saglabātu šos purvu biotopus, apkārtesošajās platībās nedrīkst veikt meliorācijas pasākumus un padziļināt jau esošos grāvjus. Nepieciešama padziļināta teritorijas hidroloģiskā izpēte. Ņemot vērā, ka kaļķaini zāļu purvi aizaug ar kokiem un krūmiem, šo biotopu būtu jāapsaimnieko pļaujot.

Slapjajos virsājos un grīņos to tradicionālā apsaimniekošana – ganīšana - nav iespējama, tādēļ nepieciešams veikt kontrolētu dedzināšanu, kā arī kokaudzes retināšanu un veco priežu atēnošanu, tāpat arī svarīgi ir saglabāt atmirušo koksni.

Lieguma teritorijā plānots labiekārtot vairākas pieejas pie jūras, stāvvietas, atpūtas vietas, kā arī izveidot dabas taku pie viesu nama “Laikas”. Akmeņrags ir populāra putnu vērošanas vieta, tādēļ būtu nepieciešams sniegt konkrētāku informāciju par atpūtas vietu un stāvvietu izmantošanu.

Pašlaik norit darbs pie Lieguma individuālo noteikumu izstrādes. Dabas aizsardzības plāna izstrādes laikā tika pieņemts lēmums Lieguma paplašinājuma nepieciešamības izvērtēšanu veikt atsevišķi. Vairāki privātīpašnieki, kuru zemes atrodas potenciālā paplašinājuma teritorijā, uz šādām izmaiņām Lieguma teritorijā raugās skeptiski, tādēļ dabas aizsardzības plāna apstiprināšana varētu prasīt ilgāku laiku.

**2. Diskusija par nepieciešamajiem apsaimniekošanas pasākumiem**

**A. Maisiņš** uzskata, ka nepieciešams ierīkot vairāk nobrauktuvju, jo pašlaik atpūtnieki izbraukā stigas un celiņus, lai piekļūtu jūrai. Pie "Žožām" būtu jāierīko stāvlaukums, teritorijā nepieciešami vismaz seši stāvlaukumi.

**B. Strazdiņa** atbild, ka, veicot teritorijas apsekošanu, stigu izbraukāšanu nav novērojusi.

**A. Maisiņš** atbild, ka vasarās Lieguma ziemeļu daļā ir ļoti daudz atpūtnieku.

**U. Kristapsons** uzskata, ka pie Akmeņraga bākas nepieciešams ierīkot kempingus, atpūtas vietas, kā arī aprīkot jau esošās stāvvietas.

**A. Maisiņš** atbild, ka dabas aizsardzības plānā jāiekļauj papildus atpūtas vietas, lai vēlāk, ja tiek nolemts, ka nepieciešamas papildus atpūtas vietas, to izveide nebūtu pretrunā ar plānu.

**E. Kance** piekrīt, ka atpūtas vietas jāattīsta pie "Matrožiem" un Akmeņraga bākas. Dabas lieguma ziemeļu daļā, iespējams, vajadzētu iekārtot vairāk piebrauktuvju. Rudeņos ir novērots, ka Lieguma mežos ir daudz sēņotāju, kas savus auto atstāj uz jau tā šaurā ceļa, šo problēmu varētu atrisināt “kabatu” izveidošanu. Rudupes apkārtnē nepieciešams samazināt antropogēno slodzi, jo šajā teritorijas daļā sastopami vērtīgi biotopi, tūristu plūsmu jānovirza uz Akmeņragu. Vienu no stāvvietām varētu izveidot starp “Laikām” un Akmeņragu.

**U. Kristapsons** vaicā, kādi meži sastopami teritorijas austrumu daļā?

**B. Strazdiņa** atbild, ka grīņi.

**U. Kristapsons** ierosina samazināt Lieguma teritoriju austrumu daļā, kur ir maz aizsargājamo biotopu.

**B. Strazdiņa** atbild, ka šo priekšlikumu var apspriest.

**E. Kance** ierosina, ka mazāk vērtīgos mežus būtu nevis jāizslēdz no Lieguma, bet gan jāiekļauj dabas parka zonā, tādējādi ciršanas ierobežojumi nebūtu tiks strikti kā lieguma zonā, bet būtu nepieciešams aizliegt meliorāciju.

**S. Reine** uzskata, ka šajā teritorijā grāvjus nedrīkst aizbērt, jo aizdambēsies apkārtējā meliorācijas sistēma.

**B. Strazdiņa** atbild, ka sākumā būtu nepieciešams veikt hidroloģisko novērtējumu.

**E. Kance** vaicā, cik vecas mežaudzes ir sastopamas Lieguma austrumu daļā?

**B. Strazdiņa** atbild, ka lielākoties tās ir 50 līdz 60 gadus vecas mežaudzes

**E. Kance** ierosina šajos mežos atļaut izlases cirtes un atcelt krājas kopšanas vecuma ierobežojumu.

**B. Strazdiņa** atbild, ka mazvērtīgie meži kalpo kā buferjosla, tā būtu jāsaglabā.

**S. Reine** vaicā, vai ir paredzēti kādi konkrēti apsaimniekošanas pasākumi, lai saglabātu medņu populāciju?

**B. Strazdiņa** atbild, ka ieteikumi par nepieciešamajiem apsaimniekošanas pasākumiem vēl tiek izstrādāti. Nav zināms, cik lielā platībā apsaimniekošana nepieciešama.

**M.Jansone** vaicā, vai kritalu izvākšana nav pretrunā ar to, ka kāpu mežos kritalas ir jāatstāj?

**B. Strazdiņa** atbild, ka kāpu mežos nepieciešams saglabāt esošās kritalas un veidot jaunas.

**E. Kance** vaicā, kur Lieguma teritorijā ir sastopama grīņu sārtene?

**B. Strazdiņa** atbild, ka grīņu sārtenes, kā arī purvmirtes koncentrētas teritorijas austrumu daļā, līdzīga situācija ir ar retajām un aizsargājamām putnu un bezmugurkaulnieku sugām.

**E. Kance** uzskata, ka Lieguma jūras robeža ir neprecīza un vaicā, vai pludmale ietilpst Lieguma teritorijā?

**B. Strazdiņa** atbild, ka robeža tiks pārbaudīta, un pludmale ir iekļauta aizsargājamā teritorijā.

**U. Kristapsons** ierosina, ka dabas aizsardzības plānā būtu jāpiemin arī veloceliņa izveide, kas paredzēta teritorijas attīstības plānā. Veloceliņš ieplānots gar Akmeņraga ceļu.

**A. Maisiņš** iesaka veloceliņu veidot pa bijušā dzelzceļa uzbērumu.

**U. Kristapsons** atbild, ka šajā teritorijā ir daudz privātīpašumu, būtu sarežģīti ar visiem vienoties par veloceliņa izbūvi.

**B. Strazdiņa** informēs ekspertus un vaicās viedokli par veloceliņa izveidi un tā segumu.

**E. Kance** vaicā, kāds ir plānotais veloceliņa platums?

**U. Kristapsons** atbild, ka divi metri. Iespējams, ka labākais risinājums būtu veloceliņu izveidot grāvja malā.

**M.Jansone** vaicā, vai ir izstrādāts Lieguma zonējums?

**B. Strazdiņa** atbild, ka par šo jautājumu vēl tiek diskutēts ar ekspertiem.

**E. Kance** iesaka boreālos mežus, kas atrodas pie Griguļupes, iekļaut meža baloža mikroliegumā, jo pašlaik šis mikroliegums atrodas starp diviem tūrisma objektiem.

**B. Strazdiņa** noslēdz sanāksmi un pasakās uzraudzības grupas pārstāvjiem par dalību diskusijā.

Sanāksme beidzas plkst. 12.30.

Pielikumā:

1. Prezentācija par dabas aizsardzības plāna izstrādi, 21 lp.

Sanāksmes vadītāja K. Vilciņa

Protokolētāja M.Baumane